Document ID: 32004L0104

KOMISJONI DIREKTIIV 2004/104/EÜ,
14. oktoober 2004,
millega kohandatakse tehnika arenguga nõukogu direktiivi 72/245/EMÜ mootorsõidukitele paigaldatud sädesüütemootorite tekitatud raadiohäirete summutamist käsitlevate liikmesriikide õigusaktide ühtlustamise kohta ja muudetakse direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, (1) eriti selle artikli 13 lõiget 2,
võttes arvesse nõukogu direktiivi 72/245/EMÜ mootorsõidukitele paigaldatud sädesüütemootorite tekitatud raadiohäirete summutamise kohta, (2) eriti selle artiklit 4,
ning arvestades järgmist:
(1)
Direktiiv 72/245/EMÜ on üks mitmest üksikdirektiivist tüübikinnitusmenetluse kohta, mis kehtestati direktiiviga 70/156/EMÜ.
(2)
Alates 1995. aastast, mil muudeti direktiivi 72/245/EMÜ, on mootorsõidukitele paigaldatavate elektriliste ja elektrooniliste osade arv märgatavalt suurenenud. Niisugused osad ei juhi praegu mitte ainult mugavus-, info- ja meelelahutusseadmeid, vaid täidavad isegi teatavaid ohutusfunktsioone.
(3)
Alates direktiivi 72/245/EMÜ muutmisest saadud kogemuste põhjal ei ole enam vaja autotööstussektoris eraldi direktiiviga reguleerida ohutusfunktsioonidega mitteseotud, turustatud seadmete elektromagnetilist ühilduvust. Niisuguste seadmete puhul piisab vastavusdeklaratsiooni saamisest vastavalt 3. mai 1989. aasta direktiivi 89/336/EMÜ (elektromagnetilist ühilduvust käsitlevate liikmesriikide õigusnormide ühtlustamise kohta) (3) sätetele ning Euroopa Parlamendi ja nõukogu 9. märtsi 1999. aasta direktiivi 1999/5/EÜ (raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta) (4) sätetele.
(4)
Elektri- ja elektroonikaseadmete elektromagnetilist ühilduvust käsitlevaid nõudeid ning nende katsetamist käsitlevaid sätteid on Rahvusvaheline Raadiohäirete Erikomitee (CISPR) ja Rahvusvaheline Standardiorganisatsioon (ISO) standardimise käigus pidevalt ajakohastanud. Seetõttu on asjakohane käesolevas direktiivis viidata katsetamismenetlusele, mis on esitatud asjakohaste standardite viimastes versioonides.
(5)
Seetõttu tuleks direktiivi 72/245/EMÜ vastavalt muuta.
(6)
Direktiivi 72/245/EMÜ muudatused mõjutavad direktiivi 70/156/EMÜ. Seetõttu on vaja ka nimetatud direktiivi vastavalt muuta.
(7)
Käesoleva direktiiviga sätestatud muudatused on kooskõlas direktiiviga 70/156/EMÜ kehtestatud tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 72/245/EMÜ lisad asendatakse käesoleva direktiivi lisadega.
Artikkel 2
1. Kui sõidukid, osad või eraldi seadmestikud vastavad käesoleva direktiiviga muudetud direktiivi 72/245/EMÜ I kuni X lisa sätetele, ei tohi alates 1. jaanuarist 2006 ükski liikmesriik elektromagnetilise ühilduvusega seotud põhjustel:
a)
keelduda EÜ või siseriikliku tüübikinnituse andmisest või
b)
keelata nende registreerimist, müüki või kasutuselevõtmist.
2. Kui sõidukid, osad või eraldi seadmestikud ei täida käesoleva direktiiviga muudetud direktiivi 72/245/EMÜ I kuni X lisa nõudeid, siis alates 1. juulist 2006 liikmesriigid elektromagnetilise ühilduvusega seotud põhjustel:
a)
ei anna enam EÜ tüübikinnitust ja
b)
võivad keelduda siseriikliku tüübikinnituse andmisest.
3. Kui käesoleva direktiiviga muudetud direktiivi 72/245/EMÜ I kuni X lisa nõuded ei ole täidetud, siis alates 1. jaanuarist 2009 liikmesriigid elektromagnetilise ühilduvusega seotud põhjustel
a)
käsitlevad uute sõidukitega kaasasolevaid vastavalt direktiivi 70/156/EMÜ sätetele koostatud vastavustunnistusi kehtetuna selle direktiivi artikli 7 lõike 1 kohaldamisel,
b)
võivad keelata uute sõidukite registreerimise, müügi või kasutuselevõtmise.
4. Alates 1. jaanuarist 2009 rakendatakse käesoleva direktiiviga muudetud direktiivi 72/245/EMÜ I kuni X lisa elektromagnetilise ühilduvusega seotud sätteid direktiivi 70/156/EMÜ artikli 7 lõike 2 kohaldamisel.
Artikkel 3
Direktiivi 70/156/EMÜ muudetakse järgmiselt.
1.
I lisa muudetakse järgmiselt:
a)
punktile 0.5 lisatakse järgmine rida:
“Olemasolu korral volitatud esindaja nimi ja aadress:”
b)
lisatakse järgmine punkt:
“12.7
Tabel raadiosagedussaatjate paigaldamise ja kasutamise kohta sõiduki(te)s vajaduse korral (vt. I lisa, 3.1.8.):
sagedusribad [Hz]
maksimaalne väljundvõimsus [W]
antenni asukoht sõidukis, paigaldamise ja/või kasutamise eritingimused
Tüübikinnituse taotleja peab vajaduse korral esitama:
1. liide
Nimekiri kõigist käesolevas direktiivis käsitletavate ning varem loetlemata elektrilistest ja/või elektroonilistest osadest (vt punktid 2.1.9 ja 2.1.10) koos margi (markide) ning tüübi (tüüpide) kohta.
2. liide
Elektriliste ja/või elektrooniliste osade üldise paigutuse skeem või joonis (käsitletakse käesolevas direktiivis) ning juhtmestiku üldise paigutuse skeem ja/või joonis.
3. liide
Tüüpi esindava sõiduki kirjeldus:
Keremudel:
Vasak- või parempoolne rool:
Teljevahe:
4. liide
Tootja või volitatud/tunnustatud laborite asjakohane (asjakohased) katseprotokoll(id) tüübikinnitustunnistuse koostamiseks.”
2.
III lisa A jao punkti 0.5 lisatakse järgmine rida:
“Olemasolu korral volitatud esindaja nimi ja aadress:”
Artikkel 4
Ülevõtmine
1. Hiljemalt 31. detsembriks 2005 võtavad liikmesriigid vastu ja avaldavad käesoleva direktiivi järgimiseks vajalikud sätted. Liikmesriigid edastavad viivitamata komisjonile neid sätteid käsitleva teksti ning nende sätete ja käesoleva direktiivi vahelise vastavustabeli.
Nad kohaldavad nimetatud sätteid alates 1. jaanuarist 2006.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.
Artikkel 5
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 6
Käesolev direktiiv on adresseeritud liikmesriikidele.
Brüssel, 14. oktoober 2004

Labels: 1
20
7
8
15